Broj: 711-I-598-P-84/23-02-24

Zagreb, 30. ožujka 2023.

 **HELGA SVIRČIĆ**

 **Ministarstvo prostornog uređenja,**

**graditeljstva i državne imovine**

**Predmet: mišljenje na zahtjev Helge Svirčić**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 21. ožujka 2023. godine pod brojem 711-U-3623-P-84/23-01-28 zaprimilo je zahtjev za mišljenje koji je podnijela Helga Svirčić, koja je ovlaštena za obavljanje poslova glavnog tajnika Ministarstva prostornog uređenja, graditeljstva i državne imovine.

U podnesenom zahtjevu navodi da je na temelju rješenja Vlade Republike Hrvatske ovlaštena za obavljanje poslova glavnog tajnika Ministarstva prostornog uređenja, graditeljstva i državne imovine (u daljnjem tekstu: Ministarstva) s danom 02. ožujka 2023. godine pa do provedbe javnog natječaja za imenovanje glavnog tajnika Ministarstva, a najduže šest mjeseci. Dakle, obzirom je do provedbe javnog natječaja privremeno ovlaštena za obavljanje poslova glavnog tajnika, imenovana postavlja upit je li slijedom toga obvezna popuniti i podnijeti Povjerenstvu imovinsku karticu.

Zahtjev u ovom predmetu podnesen je od strane osobe koja nije obveznik postupanja iz članka 3. Zakona o sprječavanju sukoba interesa („Narodne novine“, broj 143/21.), ali se njegov sadržaj odnosi na tumačenje odredbi ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavaka 3., 4. i 5. ZSSI-a na 3. sjednici održanoj 30. ožujka 2023., podnositelju daje očitovanje, kako slijedi.

Uvidom u priopćenje sa zatvorenog dijela 196. sjednice Vlade Republike Hrvatske od 23. veljače 2023. godine utvrđeno je da je Vlada Republike Hrvatske ovlastila državnu službenicu Helgu Svirčić za obavljanje poslova glavnog tajnika Ministarstva, s danom 02. ožujka 2023. godine, do provedbe javnog natječaja za imenovanje glavnog tajnika Ministarstva, a najduže do šest mjeseci.

Člankom 3. stavkom 3. ZSSI-a određeno je da se odredbe članaka 10. do 14. glave III. toga Zakona i članaka 48. do 50. toga Zakona odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog javnog natječaja.

Člankom 74. a Zakona o državnim službenicima („Narodne novine“ broj 92/05, 140/05, 142/06, 77/07, 107/07, 27/08, 34/11, 49/11, 150/11, 34/12, 49/12, 37/13, 38/13, 01/15, 138/15, 61/17, 70/19, 98/19, 141/22) propisano je da su glavni tajnici ministarstva rukovodeći državni službenici koje Vlada imenuje i razrješava na prijedlog čelnika tijela na temelju javnog natječaja na razdoblje od četiri godine.

U konkretnom slučaju utvrđeno je da Helga Svirčić nije imenovana glavnom tajnicom Ministarstva na temelju javnog natječaja, već je Odlukom Vlade Republike Hrvatske dobila ovlaštenje za obavljanje poslova glavnog tajnika Ministarstva, do provedbe javnog natječaja za imenovanje glavnog tajnika Ministarstva, a najduže do 6 mjeseci.

S obzirom da su obveznici podnošenja imovinske kartice Povjerenstvu, sukladno odredbi članka 3. stavka 3. ZSSI/21-a, rukovodeći državni službenici imenovani od strane Vlade Republike Hrvatske temeljem prethodno provedenog javnog natječaja, Helga Svirčić povodom ovlaštenja za obavljanje poslova glavnog tajnika Ministarstva, bez da je za tu dužnost prethodno proveden javni natječaj, nije obveznica u smislu citiranih odredbi navedenog Zakona te nije Povjerenstvu dužna podnijeti imovinsku karticu.

Ukoliko Helga Svirčić bude imenovana glavnom tajnicom Ministarstva na mandatno razdoblje temeljem prethodno provedenog javnog natječaja, bit će dužna Povjerenstvu podnijeti imovinsku karticu.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Helgi Svirčić, putem elektroničke pošte
2. Objava na internetskoj stranici Povjerenstva
3. Pismohrana